  Майя Бывальцева 2018-тӥ арын 1-тӥ толшорысен Удмуртиын выль мерлыко юрттэтэз басьтыны быгатозы, нырысь-валысь чакланъёсъя, 5 сюрс 500 пала нылпиос. Кызьы вераз туннэ, 25-тӥ толсуре, элькунысь Кун Кенешлэн азьвыл чакламтэ сессияз улосвыллэн тӧроез Александр Бречалов, коньдон тыриськоз семьяослы, кытын нырысетӥ нылпизы выль арын вордскоз. Удмурт Элькунын тыронлэн быдӟалаез нылпилы толэзьлы тырмымон уксёлэн азьвыл арысь 2-тӥ квартал понна юнматэм быдӟалаез мында улоз. Коньдон сётозы семьяослы, кытын котькуд адямилы усись табышлэн быдӟалаез ужась муртъёслы толэзьлы тырмымон уксёлэн быдӟалаезлэсь 1 но ӝыны полы тросгес уз луы Александр Бречалов, Удмуртилэн тӧроез2017-тӥ арын кыкетӥ кварталын элькунын пиналъёслы толэзьлы тырмымон уксёлэн быдӟалаез 8 сюрс 964 манет луэ, ужась муртъёслы — 9 сюрс 468 манет. Пусъёмы, таӵе тыриськонъёс луыны кулэ шуыса Нылпиос понна ужанъя йӧскалык стратегиез быдэсъянъя Координаци кенешлэн пумиськоназ вераз Россилэн азьмуртэз Владимир Путин. Коньдон нылпилы 1 арес но ӝыны тырмытозь толэзьлы быдэ тыриськоз. Кызьы вераз Александр Бречалов, нылпи ваёнэз будэтон понна элькунын эшшо одӥг мерлыко тыриськон луоз. 2017-тӥ арын 21-тӥ шуркынмонэ кинюртэмын пуктэт, кудӥзъя выль арын вордскем куинетӥез яке солэсь тросэтӥез пинал понна толэзьлы быдэ юрттэт висъялозы. Коньдон тыриськоз нылпилы куинь арес тырмытозь. Улосвыл тӧро валэктэмъя, та коньдонэз басьтыны быгатозы семьяос, кытын котькуд адямилы толэзяз 23 сюрс 578 манетлэсь ӧжыт табыш усе. Ватсалом, 2009-тӥ арысен нырысьсэ Удмуртиын улонысь кошкемъёс, вордскемъёс сярысь, 24 адямилы тросгес пусъемын. Тегъёс: Мерлык Ижкар ВладимирПутин нылпиос Удмуртия Россия АлександрБречалов  